Frank Dahlgaard (UP), 2000-02-10:
Tak til partiernes repræsentanter for bemærkningerne og måske især tak til hr. Tom Behnke, også til fru Tove Videbæk, til fru Jette Gottlieb, til hr. Kurt Christiansen fra Dansk Folkeparti og såmænd også til hr. Ebbe Kalnæs, alle ordførere, som gjorde lidt mere ud af det, som helt tydeligt havde sat sig ind i tingene og ikke bare skøjtede på overfladen.
Også tak egentlig til socialministeren, som jeg synes gik konkret til det, og konklusionen, at hun og regeringen ikke kan støtte forslaget, var jo egentlig lidt overraskende på den baggrund.
Men det er vel, fordi man hellere vil komme med sit eget forslag.
Det er også i orden.
Det, som var meningen med det her, det, jeg havde håbet, var jo at sætte nogle tidsfrister på, at gøre det forpligtende, for hvornår kommer regeringen nu med et udspil omkring sine overvejelser om kvalitet på plejehjemmene, og hvad sker der nu med disse tilsynsfunktioner, som ikke rigtig overholdes, osv.?
Det var jo det, der var meningen: at det ikke skulle munde ud i noget, der måske ikke bliver til noget.
Så ganske kort nogle bemærkninger til de enkelte ordførere.
Jeg synes, den socialdemokratiske ordførers indlæg var meget skuffende.
Det var bare noget med straf over for nogle ansatte, og det er jo slet ikke det, der er tale om.
Der er tale om, at der skal laves nogle regler, hvor, ja, ting har konsekvenser, og det er klart, at hvis lederen ikke lægger tonen og stilen og stiller nogle krav på et plejehjem, ja, på en hvilken som helst virksomhed, offentlig eller privat, så sejler det let.
Det var også der, bl.a. hr. Ebbe Kalnæs var henne, da han sagde, at ledelsen er vigtig for trivselen.
Det tror jeg er en af de ting, som er helt rigtig.
Med den rigtige leder, hvad enten det er en virksomhed eller et plejehjem, får man også det rigtige personale
trukket til sig, man får en god tone på arbejdspladsen, på plejehjemmet, folk kan godt lide at blive der, der bliver ikke den store personaleomsætning og -gennemstrømning, som især er ulykkelig på en arbejdsplads som et plejehjem, for de gamle beboere bliver jo endnu mere forvirrede, end vi andre bliver, ved hele tiden at møde nye mennesker, og når det drejer sig om personlig omsorg og pleje, er det altså vigtigt, at man kender de mennesker, der plejer én. Ledelsen er det vigtige, og det er også det, der er understreget i forslaget.
Forslaget lægger op til, at man på en eller anden måde med en handlingsplan, der skulle være på plads og komme frem inden årets udgang, kunne lægge en vifte af forslag frem, der kunne sikre de gode ledere, de motiverede ledere, de engagerede ledere, dem, der har hjertet på rette sted, og som også bør, ikke udnyttes, men belønnes, også økonomisk, for deres indsats.
De er guld værd i bogstavelig forstand også i forhold til det offentlige.
Der synes jeg faktisk, at Finansministeriets undersøgelse, offentliggjort i Budgetredegørelsen fra 1997, går seriøst til denne sag, og selv om ordene er produktivitet, er der jo også trivsel i det.
De peger netop på, at de bedste plejehjem i den undersøgelse, man har foretaget, er der, hvor der er en god ledelse, hvor opgaverne er delegeret ud.
Det er måske ofte sådan på de plejehjem, hvor det ikke fungerer, at sygefraværet dækker over, at man bare bliver væk, og det bliver accepteret, altså snyd og fup.
De gode plejehjem er karakteriseret ved en effektiv tidsanvendelse, som der står, og det er jo lige præcis dér, det er gået galt i de mange eksempler, der er kommet frem i den seneste tid.
Og så håber jeg bare, at ministeren, enten her eller senere, sætter sig selv og sin regering nogle tidsfrister, for det her har at gøre med omsorgssvigt og vanrøgt i de mest grelle tilfælde på plejehjemmene.
Fru Else Winther Andersen fra Venstre snakkede meget om, at ældre skal selv kunne vælge, og alle disse venstreideologiske betragtninger, som egentlig ikke har så meget med forslaget at gøre.
Fru Else Winther Andersen understregede, at det i høj grad var et spørgsmål om holdning.
Ja, det er i hvert fald rigtigt.
Hr. Jens Heimburger sagde, at det var absurd at lovgive om, at folk skal passe deres arbejde, og det er han jo selv et godt og glimrende eksempel på.
Han har også forladt Folketinget for længe siden, og det gør han vel også snart for bestandig.
Til hr. Villy Søvndal
: Der er brug for flere ressourcer, mange steder har de forrygende travlt.
Ja, det er jo det modsatte af, hvad det her forslag går ud på.
Nogle steder har man meget travlt, men nogle steder har man mere end rigelig tid, man gider bare ikke bruge den på det, den skal bruges til, og det er jo også noget, der kan udvikle sig på grund af ledelsessvigt.
Igen er vi tilbage ved ledelsen.
En tak til hr. Kurt Christiansen, som kom med et, synes jeg, rigtig godt indlæg.
Der er brug for kvalitetskontrol.
En tak også til hr. Tom Behnke: Det er rigtigt, at ISO 9000 - det er vist rigtigt nok - er udtryk for den samme standard, om den så er høj eller lav.
Og det er jo klart, at den skal op, og den skal være høj, og så skal den holdes dér på en eller anden måde; så det vil jeg medgive ham.
Ja, jeg har takket de ordførere, som havde sat sig ind i tingene.
Jeg håber, at det her forslag også kan gå ind i regeringens overvejelser, sådan at der kan blive gjort noget ved denne her sag, ikke om 5 år eller om 3 år eller om 2 år, men ganske snart må der komme et udspil.